42. ΑΝΑΓΚ. ΝΟΜΟΣ υπ’ αριθ. 229 της 23/28 Δεκ. 1967 (ΦΕΚ Α΄ 235) Περί τροποποιήσεως ενίων διατάξεων της περί αναγκαστικών απαλλοτριώσεων προς εφαρμογήν των σχεδίων των πόλεων νομοθεσίας. Άρθρ.1.-1.Οσάκις η διάνοιξις ή η διεύρυνσις οδών, πλατειών, αλσών και εν γένει κοινοχρήστων χώρων, προβλεπομένων υπό των εγκεκριμένων σχεδίων πόλεων χαρακτηρίζεται ως επειγούσης ανάγκης, επισπεύδεται δε υπό του Δημοσίου η αναγκαστική απαλλοτρίωσις των ρυμοτομουμένων επί τω ως άνω τέλει ακινήτων, η αποβολή των εις ταύτα εγκατεστημένων διατάσσεται οριστικώς και τελεσιδίκως αιτήσει του Δημοσίου, συγχρόνως δια της καθοριζούσης την προσωρινήν αποζημίωσιν των ιδιοκτητών δικαστικής αποφάσεως, υπό τον όρον της προηγουμένης συντελέσεως της απαλλοτριώσεως κατά τας κειμένας διατάξεις. «Οι διατάξεις του παρόντος άρθρου εφαρμόζονται αναλόγως και για διανοίξεις ή διευρύνσεις επαρχιακών και εθνικών οδών που κείνται σε περιοχές εκτός σχεδίου πόλεως». Το μέσα σε « » εδάφιο, προστέθηκε από την παρ. 8 του άρθρ. 95 του νόμ. 1892/31-31 Ιουλ. 1990, ΦΕΚ Α΄ 101, τόμ. 10Α, σελ. 248,33. 2.Δια της αυτής αποφάσεως και καθ’ ην διαδικασίαν γίγνεται ο καθορισμός της προσωρινής αποζημιώσεως του ιδιοκτήτου, καθορίζεται ωσαύτως, αιτήσει του Δημοσίου, οριστικώς και τελεσιδίκως, συμφώνως ταις διατάξεσι του άρθρ. 3 παρ. 1-5 του Ν.Δ. 3000/1954, η αποζημίωσις ως και τα έξοδα μετακομίσεως των τυχόν ενοικιοστασιακών μισθωτών των κατά την παρ. 1 του παρόντος άρθρου απαλλοτριουμένων ακινήτων, εφ’ όσον, δι’ αποφάσεως του Υπουργικού Συμβουλίου, εγκριθή η εφαρμογή των διατάξεων του ως άνω Ν.Δ/τος επί της συγκεκριμένης απαλλοτριώσεως. Το Ν.Δ. 3000/1954 παρατίθεται εν τόμ. 10 σελ. 248,04. 3.Αι περί ων αι προηγούμεναι παράγραφοι του παρόντος άρθρου δικαστικαί αποφάσεις εκτελώνται κατά μεν των ενοικιοστασιακών μισθωτών, μετά πάροδον 15 ημερών από της κοινοποιήσεως αυτοίς του εντάλματος πληρωμής της υπέρ αυτών καθορισθείσης αποζημιώσεως και εξόδων μετακομίσεως ή του γραμματίου καταθέσεως τούτων εις το Ταμείον Παρακαταθηκών και Δανείων, κατά δε των λοιπών εγκατεστημένων ως και κατ’ ενοικιοστασιακών μισθωτών δι’ ους δεν ενεκρίθη η καταβολή αποζημιώσεως τινός συμφώνως ταις διατάξεσι του Ν.Δ. 3000/1954, μετά πάροδον 15 ημερών από της κατά τας κειμένας διατάξεις συντελέσεως της απαλλοτριώσεως. Άρθρ.2.-Η ισχύς του παρόντος, ούτινος αι διατάξεις κατισχύουσι πάσης ετέρας αντιθέτου, άρχεται από της δημοσιεύσεως αυτού εν τη Εφημερίδι της Κυβερνήσεως. 